**Հայաստանում հասարակական կազմակերպությունների գրանցումը և գործունեությունն**

**ըստ 2016թ․-ի դեկտեմբերի 16-ին ընդունված**

[**«Հասարակական կազմակերպությունների մասին» ՀՀ օրենքի**](http://www.arlis.am/documentview.aspx?docid=110802)

**Տեղեկատվական թերթիկ**

1. **Հասարակական կազմակերպությունը**

Հասարակական կազմակերպությունը (ՀԿ) ֆիզիակական և (կամ) իրավաբանական անձանց միավորում է, որը չի հանդիսանում առևտրային կազմակերպություն: Այն իրականացնում է գործունեություն, որի նպատակները նշված են իր կանոնադրության մեջ: ՀԿ-ի գործունեության սկզբունքներն են`

* օրինականությունը
* խտրականության բացառումը
* բարեխղճությունը
* անդամների շահերի ընդհանրությունը
* անդամության կամավորությունը
* ինքնակառավարումը
* հաշվետվողականությունը

1. **ՀԿ-ի ստեղծումը**

ՀԿ-ի ստեղծման եղանականերն են **հիմնադրումն** ու **վերակազմակերպումը**: Եթե ՀԿ-ն ստեղծվում է հիմնադրման եղանակով, ապա դա կատարվում է նրա **հիմնադիր ժողովի** որոշմամբ: ՀԿ-ն կարող է հիմնադրել առնվազն երկու անձ՝ ֆիզիկական և (կամ) իրավաբանական անձ: ՀԿ-ն համարվում է ստեղծված **պետական գրանցման** պահից:

**Ուշադրությու՛ն․** ՀԿ չեն կարող հիմնադրել կամ դրա անդամ չեն կարող լինել կուսակցությունները, կրոնական կազմակերպությունները, արհեստակցական միությունները և օրենքով արգելված այլ իրավաբանական անձինք:

1. **Հիմնադիր ժողովը**

* միաձայն որոշում է ՀԿ-ի հիմնադրման մասին
* մասնակիցների ձայների 2/3-ով հաստատում է ՀԿ-ի կանոնադրությունը
* ընտրում է (նշանակում) է ՀԿ-ի գործադիր մարմնի ղեկավարին կամ ՀԿ-ի գործադիր մարմնի ղեկավարի ժամանակավոր պաշտոնակատարին
* ձևավորում է ՀԿ-ի այլ մարմիններ, եթե դա նախատեսված է կանոնադրությամբ

1. **Հիմնադիր ժողովի արձանագրությունը**

**ՀԿ-ի հիմնադիր ժողովի արձանագրության մեջ նշվում են՝**

* ժողովի գումարման կամ կազմակերպման օրը և վայրը
* ժողովին մասնակցելու իրավունք ունեցող և ժողովին մասնակցած անձանց անունները և ազգանունները: Եթե ժողովին մասնակցել է 10-ից ավել մարդ, նշվում է միայն մասնակիցների քանակը
* ժողովի օրակարգը
* քվեարկության դրված հարցերը, քվեարկության արդյունքները, ընդունված որոշումները
* հիմնադիր իրավաբանական անձի անվանումը և գրանցման համարը
* ժողովի նախագահողի և քարտուղարի ստորագրությունները

1. **Կանոնադրությունը**

**ՀԿ-ի կանոնադրությունը հաստատվում է Հիմնադիր ժողովի ժամանակ: Կանոնադրությունը պիտի պարունակի ՀԿ-ի`**

* անվանումը և կրճատ անվանումը
* գտնվելու վայրը
* գործունեության առարկան և նպատակները
* բարձրագույն մարմինը՝ ժողով, համաժողով, վեհաժողով, համագումար և այլն (պայմանական՝ Ժողով), Ժողով գումարելու կարգը, ժամկետները և լիազորությունները, որոշումներ ընդունելու կարգը
* գործադիր մարմինը (նախագահը, կառավարիչը, տնօրենը և այլն) և մարմնի լիազորությունները
* կառավարման այլ մարմնի առկայության դեպքում մարմին ձևավորելու կարգը, մարմնի լիազորությունները, լիազորությունների ժամկետները և որոշումներ ընդունելու կարգը
* գործադիր մարմնից բացի, այն մարմինը, որն իրավունք ունի առանց լիազորագրի ներկայացնել ՀԿ-ն, ինչպես նաև մարմնի ընտրության (նշանակման) կարգը և լիազորությունները
* անդամներին առաջադրվող պահանջները և անդամ դառնալու կարգը, ինչպես նաև ՀԿ-ից անդամների դուրս գալու կարգը
* շահառուները, եթե այդպիսիք առկա են
* անդամների իրավունքները և պարտականությունները
* անչափահաս անդամների իրավունքների կամ պարտականությունների առանձնահատկությունները, եթե նախատեսված է անչափահաս անձի անդամություն
* անդամին ՀԿ-ից հեռացնելու դեպքերն ու կարգը
* գույքը տնօրինելու և կառավարելու կարգը
* Ժողով հաշվետվություններ ներկայացնելու և հաստատելու կարգն ու ժամկետները
* այն մարմինը, որն իրավունք ունի սահմանելու անդամավճարի չափը և դրա գանձումը կազմակերպելու կարգը (եթե ՀԿ- կանոնադրությամբ նախատեսված է անդամավճար)
* գործունեությունը վերահսկելու կարգը (եթե կանոնադրությամբ նախատեսված է վերստուգող մարմին)
* կանոնադրության մեջ փոփոխություններ և լրացումներ կատարելու կարգը
* գործունեության ժամկետը, եթե ՀԿ-ն ստեղծվել է որոշակի ժամկետով

**Ուշադրությու՛ն․** ՀԿ-ի կանոնադրությունն, ինչպես նաև դրանում փոփոխությունները և (կամ) լրացումները կամ նոր խմբագրությամբ կանոնադրությունն ուժի մեջ են մտնում պետական գրանցման պահից:

1. **Պետական գրանցումը**

ՀԿ-ի պետական գրանցումը կատարվում է Իրավաբանական անձանց պետական ռեգիստրի գործակալության (Պետռեգիստր) կողմից՝ օրենքով սահմանված կարգով, որտեղ որպես հիմք են ընդունվում ՀԿ-ների մասին օրենքի առանձնահատկությունները:

Անհրաժեշտ բոլոր փաստաթղթերը Պետռեգիստր ներկայացնելուց հետո՝ ոչ ուշ, քան 10 աշխատանքային օրվա ընթացքում, Պետռեգիստրը կատարում է կամ մերժում ՀԿ-ի պետական գրանցումը: Եթե ՀԿ-ի գրանցման փաստաթղթերը կազմելիս ՀԿ-ն օգտագործել է [նմուշային ձևերը](https://www.e-register.am/am/docs/364), ապա ՀԿ-ի գրանցումը կատարվում է 2 աշխատանքային օրվա ընթացքում:

ՀԿ-ի պետական գրանցման ժամկետների, վճարումների չափերի և անհրաժեշտ փաստաթղթերի վերաբերյալ լրացուցիչ տեղեկատվությունը հասանելի է [այստեղ](https://www.e-register.am/am/docs/49):

**7․ Կառավարման մարմինները**

ՀԿ-ի կառավարման մարմիններն են`

* **Ժողովը**
* **Գործադիր մարմինը**

**Ժողովն** իրավունք ունի որոշում կայացնել ՀԿ-ի գործունեությանն առնչվող ցանկացած հարցի վերջնական լուծման վերաբերյալ: Ժողովը գումարվում է ՀԿ-ի կանոնադրությամբ սահմանված պարբերականությամբ, առնվազն 5 տարին մեկ անգամ։ Ժողովի գումարման մասին կազմակերպիչները պիտի տեղեկացնեն անդամներին, ոչ ուշ, քան Ժողովի անցկացման օրվանից 5 օր առաջ:

Ժողովի գործունեության մանրամասներին կարող եք ծանոթանալ ՀԿ-ների մասին օրենքի 20-22 հոդվածներում:

**Գործադիր մարմինը** զբաղվում էՀԿ-ի ընթացիկ գործունեության կառավարման և կառավարման մարմինների գործունեությունն ապահովելու հետ կապված բոլոր հարցերով: Գործադիր մարմնին ընտրում է Ժողովը:

Գործադիր մարմնի գործունեության մանրամասներին կարող եք ծանոթանալ ՀԿ-ների մասին օրենքի 23-րդ հոդվածում:

**8․ Ձեռնարկատիրական գործունեությունը**

ՀԿ-ն իրավունք ունի իրականացնել ձեռնարկատիրական գործունեություն, որը համապատասխանում է իր կանոնադրական նպատակներին, այդ նպատակով տնօրինելու իր գույքը և գործունեության արդյունքները, ինչպես նաև ստեղծելու առևտրային կազմակերպություն կամ դառնալ նրա մասնակից:

ՀԿ-ն պիտի իրականացնի ձեռնարկատիրական գործունեության առանձնացված հաշվառում՝ դրա վերաբերյալ տեղեկությունները ներառելով համապատասխան հաշվետվություններում:

ՀԿ-ի ձեռնարկատիրական գործունեության արդյունքում ստացված շահույթը օգտագործվում է միայն նրա կանոնադրական նպատակների ուղղությամբ: Ձեռնարկատիրական գործունեությունից ստացված շահույթը նրա անդամների միջև չի բաշխվում: Եթե ՀԿ-ի գործունեությունը չի համապատասխանում իր կանոնադրական նպատակներին, ապա ՀԿ-ն կարող է ենթարկվել վարչական պատասխանատվության (*տե՛ս Վարչական իրավախախտումների վերաբերյալ ՀՀ օրենսգրքի 169.27-րդ հոդված*):

**Ուշադրություն․** ՀԿ-ների մասին նոր օրենքը՝ թույլատրելով ՀԿ-ներին զբաղվել ձեռնարկատիրական գործունեությամբ, չի հստակեցնում, թե ինչպե՞ս է որոշվելու ՀԿ-ի ձեռնարկատիրական գործունեության համապատասխանությունն իր կանոնադրական նպատակներին: Նշվածը խնդիր է, քանի որ ՀԿ-ի ձեռնարկատիրական գործունեության համապատասխանությունը իր կանոնադրական նպատակներին կարող է տարբեր կերպ մեկնաբանվել, հանգեցնելով ընդհուպ մինչև ՀԿ-ին վարչական պատասխանատվության ենթարկելուն: Հայաստանի ՀԿ-ները դիմել են ՀՀ կառավարությանն առընթեր պետական եկամուտների կոմիտեին (ՀՀ ԿԱ ՊԵԿ), որը իրականացնում է ՀԿ-ների գործունեության վերահսկողությունը, առաջարկելով, որպես լուծում հետևյալ մոտեցումը՝ **ՀԿ ձեռնարկատիրական գործունեությունը համապատասխանում է կանոնադրական նպատակներին, եթե չի հակասում դրանց**: ՀՀ ԿԱ ՊԵԿ-ից պատասխանել են, որ ընդունելի են համարում, որ «ձեռնարկատիրական գործունեությունը պետք է չխախտի կանոնադրությամբ ամրագրված՝ ՀԿ առաքելությունն ու նպատակները, ինչպես նաև այն, որ **ձեռնարկատիրական գործունեությունը համապատասխանում է կանոնադրական նպատակներին, եթե չի հակասում դրանց**, քանի դեռ օրենսդրությամբ սահմանված կարգով վարչական վարույթի շրջանակներում չի ապացուցվի դրանց հակասությունը։»։

**9․ Կամավորներն ու շահառուները**

ՀԿ-ն կարող է իր նպատակներին համապատասխան ունենալ ՝

* շահառուներ
* կամավորներ

ՀԿ **շահառուներն են** նրա կանոնադրությամբ նախատեսված անձինք կամ անձանց խմբերը, ի շահ որոնց ՀԿ-ն իրականացնում է իր գործունեությունը:

Եթե ՀԿ **կամավորի** աշխատանքի տևողությունը գերազանցում է շաբաթական 20 ժամը, ապա ՀԿ-ն կամավորի հետ կնքում է **կամավոր աշխատանքի մասին պայմանագիր**: Տվյալ պայմանագիրը համաձայնություն է կամավորի և ՀԿ միջև, որի հիման վրա կամավորն իր կամքով, առանց վարձատրության և որոշակի ժամկետով իրականացնում է կամավոր աշխատանք, իսկ ՀԿ-ն կամավորի համար ապահովում է անհրաժեշտ, անվտանգ և առողջության համար անվնաս պայմաններ:

Կամավոր աշխատանքի մասին պայմանագրում նշվում են`

* պայմանագիրը կնքելու տարին, ամիսը, ամսաթիվը, վայրը.
* ՀԿ անվանումը
* ՀԿ անունից պայմանագիրն ստորագրող անձի պաշտոնը, անունը, ազգանունը
* կամավորի անունը, ազգանունը, նրա ցանկությամբ` նաև հայրանունը
* կամավոր աշխատանքի նկարագիրը և աշխատանքային գործառույթները, իրականացման կարգը և պայմանները
* ՀԿ և կամավորի իրավունքները և պարտականությունները
* աշխատաժամանակի ռեժիմը
* պայմանագրի գործողության ժամկետը
* այլ պայմաններ՝ ըստ ցանկության

ՀԿ-ն պարտավոր է կամավորին հատուցել կամավոր աշխատանքի իրականացման արդյունքում վերջինիս կողմից փաստացի կատարված ծախսերի դիմաց:

Արգելվում է կամավորներին ներգրավել ՀԿ-ի ձեռնարկատիրական գործունեության մեջ։

**Ուշադրությու՛ն․** ՉնայածՀԿ-ների մասին օրենքով կամավորի և կամավոր աշխատանքի նախատեսումը նորամուծություն է, այն խնդիրներ է առաջացնում կամավորների ծախսերի փոխհատուցման հետ կապված: Օրինակ՝ օրենքով չի կարգավորվում կամավորների գործուղումների հետ կապված ծախսերի փոխհատուցումը: Ներկայում նման փոխհատուցում նախատեսվում է միայն վարձու աշխատողների գործուղումների համար:

**10․ ՀԿ հաշվետվությունը**

Եթե ՀԿ գույքի ստացման աղբյուր են եղել հանրային միջոցները[[1]](#footnote-1), ապա ՀԿ-ն պարտավոր է յուրաքանչյուր տարի՝ մինչև հաշվետու տարվան հաջորդող մայիսի 30-ը, [www.azdarar.am](http://www.azdarar.am/) կայքում հրապարակել իր գործունեության հաշվետվությունը:

Այն ՀԿ-ները, որոնց գույքի ստացման աղբյուր չեն հանդիսացել հանրային միջոցները, իրավունք ունեն [www.azdarar.am](http://www.azdarar.am/) կայքում հրապարակելու ինչպես նշված հաշվետվությունը, այնպես էլ իրենց գործունեության ցանկացած արդյունքի վերաբերյալ տեղեկություններ կամ նյութեր։

ՀԿ հաշվետվության մեջ նշվում են՝

* իրականացրած ծրագրերի անվանումներն ու վայրերը
* տարեկան մուտքերի (դրամական և գույքային) ընդհանուր գումարը և ստացման աղբյուրը
* դրամական միջոցների և այլ գույքի օգտագործման, կանոնադրական նպատակներին ուղղված ծախսերը
* իրականացրած ծրագրերի արդյունքների մասին տեղեկատվություն
* անդամների, ինչպես նաև կամավորների թիվը (հաշվետու տարվա հունվարի 1-ի դրությամբ), այդ թվում` նշում
* Կազմակերպության միջոցներից հաշվետու տարվա ընթացքում օգտվելու մասին
* Ժողովի և կոլեգիալ կառավարման այլ մարմինների նիստերի քանակը
* ՀԿ գտնվելու վայրը
* **Ուշադրությու՛ն․**2018թ․-ի փետրվարի 13-ին ընդունվել է ՀՀ ԿԱ ՊԵԿ նախագահի հրամանը, որով սահմանում են ՀԿ-ների գործունեության հաշվետվության օրինակելի ձևը նախնական տարբերակը, լրացման կարգը, հաշվետվության հրապարակման և ՀՀ ԿԱ ՊԵԿ ներկայացնելու մասին կարգը։

**11․ ՀԿ ֆինանսական հաշվետվությունների աուդիտը**

Եթե ՀԿ-ն հաշվետու տարվա ընթացքում հանրային միջոցներից ֆինանսավորվել է 5,000,000 և ավելի ՀՀ դրամի չափով, ապա պետական մարմիններ ներկայացված նրա տարեկան ֆինանսական հաշվետվությունները ոչ ուշ, քան հաջորդող տարվա մայիսի 15-ը հանրային միջոցներից ֆինանսավորման մասով ենթակա են պարտադիր աուդիտի՝ ՀԿ-ի ժողովի ընտրած անկախ աուդիտորի կողմից: Անկախ աուդիտորի եզրակացությունը կցվում է ՀԿ-ի հաշվետվությանը:

**Ուշադրությու՛ն․**

* ՀԿ-ի պարտադիր ֆինանսական աուդիտը ծախսատար պահանջ է և կատարվում է ՀԿ-ի միջոցներով, հետևաբար խորհուրդ է տրվում նման ծախս նախատեսել դրամաշնորհային ծրագրերում, անդամավճարների հավաքագրման կամ այլ գործունեության միջոցով:
* Սույն տեղեկատվությունը մշակվել է սկսնակ կամ գրանցվել ցանկացող ՔՀԿ-ներին աջակցելու նպատակով։
* Սույն տեղեկատվական թերթիկին առընթեր կցվում է ՀԿ-ների գործունեության հաշվետվության օրինակելի ձևը նախնական տարբերակը, լրացման կարգը, հաշվետվության հրապարակման և ՀՀ ԿԱ ՊԵԿ ներկայացնելու մասին կարգը։ Կարգում սակայն առկա են հասկացություններ, որոնք պարզաբանման գործընթացում են գտնվում։ Օրինակ` պարզ չէ, թե արդյո՞ք հանրային միջոցներից ՀԿ-ներին ծառայություններ մատուցելու նպատակով գումարի տրամադրումը համարվում է ՀԿ-ի ֆինանսավորում, թե՝ ոչ։ Նշվածից է կախված, թե արդյո՞ք ՀԿ-ն պարտավոր կլինի հրապարակել հաշվետվություն ներկայացնել, և, եթե ծառայությունների մատուցման արժեքը կազմել է 5,000,000 և ավելի ՀՀ դրամ անցնել պարտադիր աուդիտ։ Նշված հարցը ենթակա է ՀՀ ԿԱ ՊԵԿ-ի կողմից պարզաբանման։
* Այս և ընթացիկ այլ հարցերի պարզաբանումների առկայության դեպքում, տեղեկատվական թերթիկը կարող է պարբերաբար լրամշակվել։

ՔՀԿ դաշտին առնչվող հնարավորությունների, տեղեկությունների և ռեսուրսներին ծանոթանալու համար կարող եք այցելել [www.hkdepo.am](http://www.hkdepo.am) կայքը, կամ գրանցվել և հետևել ֆեյսբուքյան ՀԿ Դեպո ծրագրի էջին։

------------------------------------------------------------------------------------------------------

*Սույն տեղեկատվական թերթիկի ստեղծումը հնարավոր է դարձել Ամերիկայի ժողովրդի աջակցությամբ` ԱՄՆ Միջազգային զարգացման գործակալության միջոցով, «ՀԿ Դեպո - Հասարակական կազմակերպությունների զարգացման ծրագրի» շրջանակում: Ծրագրի շրջանակներում ստեղծված նյութերի բովանդակությունը կամ արտահայտված տեսակետները Եվրասիա համագործակցություն հիմնադրամինն են և պարտադիր չէ, որ արտահայտեն ԱՄՆ ՄԶԳ կամ ԱՄՆ կառավարության տեսակետները:*

1. Ըստ օրենքի **հանրային միջոցներն** են Հայաստանի պետական կամ տեղական ինքնակառավարման մարմինների և այլ հանրային միջոցներ տնօրինող մարմնի կամ իրավաբանական անձի միջոցները: [↑](#footnote-ref-1)